32005R0559
L 094/26
JURNALUL OFÍCIAL AL UNIUNII EUROPENE
REGULAMENTUL (CE) NR. 559/2005 AL COMISIEI
din 12 aprilie 2005
pentru deschiderea unei anchete privind o eventuală eludare a măsurilor antidumping instituite prin Regulamentul (CE) nr. 2074/2004 al Consiliului privind importurile de anumite mecanisme de îndosariat cu inele originare din Republica Populară Chineză prin importuri de anumite mecanisme de îndosariat cu inele expediate din Republica Populară Democratică Laos, indiferent dacă au fost sau nu declarate originare din această țară, și de supunere a acestor importuri la înregistrare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 13 alineatul (3) și articolul 14 alineatele (3) și (5),
după consultarea Comitetului consultativ,
întrucât:
A. CEREREA
(1)
Comisia a primit o cerere, în conformitate cu articolul 13 alineatul (3) din regulamentul de bază, de deschidere a unei anchete privind o eventuală eludare a măsurilor antidumping instituite asupra importurilor de mecanisme de îndosariat cu inele originare din Republica Populară Chineză.
(2)
Cererea a fost depusă la 28 februarie 2005 de Ring Alliance Ringbuchtechnik GmbH, în numele producătorilor reprezentând mai mult de 70 % din producția comunitară de anumite mecanisme de îndosariat cu inele.
B. PRODUSUL
(3)
Produsul care ar putea face obiectul unei eventuale eludări este reprezentat de anumite mecanisme de îndosariat cu inele, declarate în mod normal la codul NC ex 8305 10 00, originare din Republica Populară Chineză (RPC). Codul NC este menționat doar cu titlul informativ.
(4)
Produsul supus anchetei este constituit de anumite mecanisme de îndosariat cu inele expediate din Republica Populară Democratică Laos (denumite în continuare „produsele supuse anchetei”), declarate în mod normal la același cod NC ca și produsele în cauză originare din Republica Populară Chineză.
C. MĂSURI EXISTENTE
(5)
Măsurile în vigoare în prezent care ar putea fi eludate sunt măsurile antidumping instituite de Regulamentul (CE) nr. 2074/2004 al Consiliului (2), extins la importurile acelorași produse expediate din Vietnam (3).
D. MOTIVE
(6)
Cererea conține elemente de probă suficiente pentru a dovedi la prima vedere că măsurile antidumping aplicate importurilor produsului în cauză originar din Republica Populară Chineză sunt eludate prin transbordarea și/sau asamblarea produsului supus anchetei în Republica Populară Democratică Laos. Elementele de probă prezentate sunt următoarele:
-
cererea arată modificări importante în configurația schimburilor comerciale, importurile produsului supus anchetei crescând semnificativ, în timp importurile produsului în cauză originar din Republica Populară Chineză au scăzut ca urmare a instituirii măsurilor, fără să existe altă motivație sau justificare suficientă a acestor schimbări decât instituirea dreptului;
-
această modificare a configurației schimburilor comerciale pare să rezulte din transbordarea și/sau asamblarea în Republica Populară Democratică Laos a anumitor mecanisme de îndosariat cu inele originare din Republica Populară Chineză;
-
în afară de aceasta, cererea conține elemente de probă suficiente pentru a dovedi la prima vedere că efectele corective ale măsurilor antidumping aplicate în prezent importurilor produsului în cauză originar din Republica Populară Chineză sunt compromise în ceea ce privește prețul și cantitatea. Se pare că importuri de anumite produse supuse anchetei, în volume importante au înlocuit importurile de produse în cauză originare din Republica Populară Chineză;
-
în sfârșit, cererea conține suficiente elemente de probă pentru a dovedi la prima vedere că prețurile produselor supuse anchetei fac obiectul unor practici de dumping în raport cu valoarea normală stabilită anterior pentru anumite mecanisme de îndosariat cu inele originare din Republica Populară Chineză;
-
în cazul în care, în cursul procedurii, s-ar constata practici de eludare prin Republica Populară Democratică Laos, altele decât transbordarea și asamblarea, reglementate de articolul 13 din regulamentul de bază, aceste practici ar putea, de asemenea, să facă obiectul anchetei.
E. PROCEDURA
(7)
Ținând cont de cele de mai sus, Comisia a concluzionat că există suficiente elemente de probă pentru a justifica deschiderea unei anchete, în conformitate cu articolul 13 din regulamentul de bază și pentru a face obligatorie înregistrarea importurilor de anumite mecanisme de îndosariat cu inele expediate din Republica Populară Democratică Laos, indiferent dacă au fost sau nu declarate ca fiind originare din această țară, în conformitate cu articolul 14 alineatul (5) din regulamentul de bază.
(a) Chestionare
(8)
Pentru a obține informațiile pe care le consideră necesare anchetei sale, Comisia va trimite chestionare producătorilor-exportatori și asociațiilor acestora din Republica Populară Democratică Laos, producătorilor-exportatori și asociațiilor acestora din Republica Populară Chineză, importatorilor și asociațiilor acestora din Comunitate care au cooperat la ancheta care a dus la instituirea măsurilor existente, sau celor care sunt citați în cerere, precum și autorităților din Republica Populară Chineză China și Republica Populară Democratică Laos. După caz, se vor putea solicita informații și industriei comunitare.
(9)
În oricare caz, toate părțile interesate trebuie să contacteze de îndată Comisia, înaintea datei stabilite la articolul 3 din prezentul regulament, pentru a ști dacă sunt citate în cerere și, dacă este cazul, pentru a solicita un chestionar în termenul precizat la articolul 3 alineatul (1), dat fiind că termenul stabilit la articolul 3 alineatul (2) se aplică tuturor părților interesate.
(10)
Autoritățile Republicii Populare Chineze și ale Republicii Populare Democratice Laos vor fi informate despre deschiderea anchetei și vor primi o copie a cererii.
(b) Colectarea informațiilor și audierile
(11)
Toate părțile interesate sunt invitate să-și facă cunoscut punctul de vedere în scris și să furnizeze elemente de probă în sprijinul acestuia. În plus, Comisia va audia părțile interesate, cu condiția ca acestea să solicite în scris acest lucru și să dovedească faptul că există motive deosebite pentru a fi audiate.
(c) Dispensa de înregistrare a importurilor sau a măsurilor
(12)
Dat fiind că eventuala eludare a măsurilor intervine în afara Comunității, pot fi acordate dispense, în conformitate cu articolul 13 alineatul (4) din regulamentul de bază, producătorilor produsului în cauză care pot demonstra că nu sunt în legătură cu producători care fac obiectul măsurilor și care pot demonstra că nu aplică practicile de eludare definite la articolul 13 alineatele (1) și (2) din regulamentul de bază. Producătorii care doresc să beneficieze de o astfel de dispensă trebuie să prezinte o cerere în acest sens, susținută în mod corespunzător de elemente de probă, în termenul stabilit la articolul 3 alineatul (3) din prezentul regulament.
F. ÎNREGISTRARE
(13)
În temeiul articolului 14 alineatul (5) din regulamentul de bază, importurile produselor care fac obiectul anchetei trebuie să fie supuse înregistrării, astfel încât, în ipoteza în care ancheta ar constata existența unei eludări, să poată fi percepute drepturi antidumping de o valoare corespunzătoare, cu efect retroactiv de la data înregistrării, pentru aceste produse importate, expediate din Republica Populară Democratică Laos.
G. TERMENE
(14)
Pentru o mai bună administrare, este necesar să se stabilească un termen în care:
-
părțile interesate să se facă cunoscute de Comisie, să-și expună punctul de vedere în scris, să transmită răspunsurile la chestionar sau să prezinte orice altă informație care trebuie luată în considerare în cursul anchetei;
-
producătorii din Republica Populară Democratică Laos să solicite o dispensă de înregistrare a importurilor sau a măsurilor;
-
părțile interesate să solicite în scris să fie audiate de Comisie.
(15)
Trebuie precizat că părțile nu își pot exercita majoritatea drepturilor procedurale prevăzute de regulamentul de bază decât în cazul în care acestea s-au făcut cunoscute în termenul menționat la articolul 3 din prezentul regulament.
H. LIPSA COOPERĂRII
(16)
În cazul în care o parte interesată refuză accesul la informațiile necesare sau nu le furnizează în termenele prevăzute sau se opune în mod semnificativ anchetei, se pot formula concluzii preliminare sau finale, pozitive sau negative, pe baza datelor disponibile, în conformitate cu articolul 18 din regulamentul de bază.
(17)
În cazul în care s-a constatat că o parte interesată a furnizat o informație falsă sau înșelătoare, această informație nu este luată în considerare și se pot utiliza datele disponibile, în conformitate cu articolul 18 din regulamentul de bază. Atunci când o parte interesată nu cooperează sau cooperează doar parțial, iar concluziile sunt stabilite pe baza datelor disponibile, în conformitate cu articolul 18 din regulamentul de bază, rezultatul poate fi mai puțin favorabil pentru partea menționată decât în cazul în care aceasta ar fi cooperat,
ADOPTĂ PREZENTUL REGULAMENT:
Articolul 1
În conformitate cu articolul 13 alineatul (3) din Regulamentul (CE) nr. 384/96, se deschide o anchetă pentru a stabili dacă importurile în Comunitate de anumite mecanisme de îndosariat cu inele expediate din Republica Populară Democratică Laos, indiferent dacă au fost sau nu declarate ca fiind originare din această țară, încadrate la codul NC ex 8205 10 00 (coduri TARIC 8305100013 și 8305100023), eludează măsurile instituite prin Regulamentul (CE) nr. 2074/2004.
În sensul prezentului regulament, mecanismele de îndosariat cu inele sunt compuse din două plăci dreptunghiulare sau sârme din oțel, conținând cel puțin 4 semiinele din sârmă de oțel, totul fiind susținut de o placă de acoperire din oțel. Acestea pot fi deschise trăgând de semiinele sau cu ajutorul unui mic dispozitiv din oțel fixat pe mecanism.
Articolul 2
În conformitate cu articolul 13 alineatul (3) și articolul 14 alineatul (5) din Regulamentul (CE) nr. 384/96, autoritățile vamale sunt invitate să adopte măsurile necesare pentru a înregistra importurile în Comunitate, menționate la articolul 1 din prezentul regulament.
Înregistrarea expiră în termen de nouă luni de la data intrării în vigoare a prezentului regulament.
Comisia poate, prin regulament, să ceară autorităților vamale să înceteze înregistrarea importurilor în Comunitate de produse fabricate de producătorii despre care s-a dovedit, în urma unei cereri de dispensă de înregistrare, că nu au eludat drepturile antidumping.
Articolul 3
(1) Chestionarele trebuie să fie solicitate Comisiei în termen de cincisprezece zile de la data publicării prezentului regulament în Jurnalul Oficial al Uniunii Europene.
(2) Părțile interesate se pot face cunoscute Comisiei, își pot prezenta punctul de vedere în scris, precum și răspunsurile la chestionar și orice altă informație, care, pentru a fi luate în considerare în cursul anchetei, vor fi prezentate, în absența unor dispoziții contrare, în termen de patruzeci de zile de la data publicării prezentului regulament în Jurnalul Oficial al Uniunii Europene.
(3) Producătorii din Republica Populară Democratică Laos care solicită o dispensă de la înregistrarea importurilor sau a măsurilor trebuie să prezinte o cerere susținută în mod corespunzător prin elemente de probă în același termen de patruzeci de zile.
(4) De asemenea, părțile interesate pot solicita să fie audiate de Comisie în același termen de patruzeci de zile.
(4)
Comisia Europeană
Direcția Generală Comerț
Direcția B
J-79 5/16
B-1049 Bruxelles
Fax: (32-2) 295 65 05.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 aprilie 2005.